b'\n_START_ARTICLE_\nNalidiksna kislina\n_START_SECTION_\nU\xc4\x8dinkovitost in uporaba\n_START_PARAGRAPH_\nNalidiksna kilsina je u\xc4\x8dinkovita predvsem zoper gramnegativne bakterije, njena u\xc4\x8dinkovitost proti grampozitivnim bakterijam je majhna. V nizkih koncentracijah deluje bakteristati\xc4\x8dno (zavira bakterijsko rast in razmno\xc5\xbeevanje), v vi\xc5\xa1jih koncentracijah pa je njen u\xc4\x8dinek baktericiden (bakterije ubije, ne le zavira njihovo rast)._NEWLINE_V preteklosti so jo uporabljali za zdravljenje oku\xc5\xbeb se\xc4\x8dil, ki jih povzro\xc4\x8dajo, na primer, Escherichia coli, Proteus, Shigella, Enterobacter in Klebsiella. Danes se zaradi dostopnosti varnej\xc5\xa1ih in u\xc4\x8dinkovitej\xc5\xa1ih zdravil ve\xc4\x8d ne uporablja.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPri uporabi nalidiksne kisline lahko pride do hude preob\xc4\x8dutljivostne reakcije (anafilaksije), ki se ka\xc5\xbee kot koprivnica, mo\xc4\x8dno srbenje ter izguba zavesti takoj po prejetju odmerka zdravila. Najpogostej\xc5\xa1i ne\xc5\xbeeleni u\xc4\x8dinki so izpu\xc5\xa1\xc4\x8daj, srbe\xc4\x8da ko\xc5\xbea, meglen ali dvojni vid, svetlikanje ob pogledu v izvor svetlobe, spremembe v barvnem vidu, slabost, bruhanje in driska. Povzro\xc4\x8di lahko tudi kr\xc4\x8de in hiperglikemijo, preob\xc4\x8dutljivost na svetlobo, hemoliti\xc4\x8dno anemijo, trombocitopenijo ali levkopenijo. Zlasti pri mlaj\xc5\xa1ih otrocih so poro\xc4\x8dali tudi o zvi\xc5\xa1anju znotrajlobanjskega tlaka.\n_START_SECTION_\nPreveliko odmerjanje\n_START_PARAGRAPH_\nPri preodmerjanju se pojavijo glavobol, motnje vida, motnje ravnote\xc5\xbeja, du\xc5\xa1evna zmedenost, presnovna acidoza in kr\xc4\x8di.'